Line Barfod (EL), 2004-03-25:
Jeg vil starte med at sige
, at fru Charlotte Dyremose så stadig mangler at svare på, hvad alle os, der er på den del af arbejdsmarkedet, som ikke er omfattet af overenskomster, skal stille op, og jeg kan fortælle fru Charlotte Dyremose, at f.eks. hele advokatområdet ikke er overenskomstdækket.
Det gør, at utrolig mange kvinder søger væk fra det fag, når de skal have børn, fordi de ved, hvor vigtigt det er, at man har ordentlig tid til børn, har mulighed for at være hjemme, når de er syge osv.
Tilsvarende er det på mange andre områder, der ikke er overenskomstdækket, et kolossalt problem for børnefamilierne, at man ikke har ret til at være hjemme hos det syge barn, men skal lyve sig selv syg eller skal bruge af feriefridagene, som jo egentlig skulle være til at holde ferie sammen med børnene.
Noget af det, som børnefamilierne har allermest behov for i dag, er jo tid, tid og tryghed, tid til, at forældrene og børnene kan være sammen, tid til at få hverdagen til at hænge sammen, og for at få hverdagen til at hænge sammen må man have tryghed i jobbet, økonomisk tryghed og tryghed for børnene.
Kort sagt skal der skabes nogle rammer, så det bliver muligt at yde den omsorg.
Som det er nu, oplever mange børnefamilier, at deres økonomiske tryghed bliver truet. Når arbejdsløsheden stiger, betyder det jo også, at man kan blive bange for at ringe til arbejdsgiveren og fortælle, at barnet er sygt, og man kan da slet ikke ringe og sige, at barnet bare har brug for omsorg.
I den næste nedskæringsrunde vil man nok være mere udsat end den kollega, som ikke har børn.
Efterhånden er der jo kommet en fornuftig lovgivning, så de fleste har ret til at have barns første sygedag.
Så langt så godt.
Men hvem kender til børnesygdomme, som typisk kun varer en dag, og så er barnet frisk?
Nej, som regel tager det jo altså nogle dage, før barnet er rask.
Derfor støtter Enhedslisten varmt, at vi gør noget, for at man får ret til at holde omsorgsdage.
Det er svært at tage alvorligt, når regeringen siger, at den vil gøre noget for børnefamilier, at beskæftigelsesministerens bedste bud på forbedringer for børnefamilier er, at vi skal have afskaffet lukkeloven.
Hvis man ser på alle de forældre, som arbejder i butikkerne, så er det lidt svært at se, at det skal give dem bedre vilkår, at de nu skal arbejde endnu længere om aftenen og endnu mere i weekenderne.
For andre ansatte kan man jo risikere, at presset fra arbejdsgiveren om overarbejde og mere arbejde bliver større, for tidligere kunne man så i det mindste sige, at man skulle nå at få arbejdet overstået og komme ud og købe ind inden lukketid, men nu kan kan jo købe ind hele døgnet, hvis lukkeloven bliver afskaffet. Socialministeren kan man jo, som hr. Villy Søvndal sagde, næsten få medlidenhed med, når hun lufter gode ideer som pasningsgaranti og omsorgsdage for så at få skudt ideerne ned af såvel sine egne partifæller som af statsministeren.
Derfor er det selvfølgelig en god idé, når SF nu fremsætter et af de forslag, som socialministeren gik i byen med i vinterferien.
Hvis sådan en ordning skal gælde alle, så bliver det nok også nødvendigt at se en finansiering, som gælder for alle.
Ud over at have omsorgsdage mener Enhedslisten også, det er vigtigt at finde andre måder at få øget tid til børnefamilierne på.
for børnene.
Derfor er det, at vi igen og igen gør opmærksom på, at noget af det bedste, vi kunne gøre, var at fordele arbejdet i stedet for, at der er nogle, der arbejder alt for meget, dem med små børn arbejder jo allerallermest og alt for meget, og andre slet ikke må arbejde, men går arbejdsløse.
Hvis vi fordelte arbejdet i stedet, så ville vi både kunne få en kortere arbejdstid, mindre arbejdsløshed og langt bedre vilkår for børnefamilierne.
Det ville vi oven i købet kunne gøre ved at bruge dagpengene aktivt, så det ikke kom til at gå ud over statsbudgettet.
Desuden kunne vi ansætte langt flere i den offentlige sektor til at tage sig af det meget arbejde, som i dag ikke bliver lavet, og hvor alt for mange er nødt til at arbejde alt for meget.
Både af hensyn til børn, ældre og sundhed har vi behov for langt flere hænder til at tage sig af den nødvendige omsorg.
Vi kunne få endnu bedre forhold i det offentlige, end vi har i dag, både i skoler, daginstitutioner, ældrepleje og i sundhedsvæsenet, og de, der er i arbejde, ville ikke blive så hurtigt nedslidt, ville ikke være tvunget til at løbe så hurtigt.
Så omsorgsdage er en del af det, der skal til, og det mener vi altså ikke at vi har brug for et udvalgsarbejde til at finde ud af.
Det er gået op for os for længe siden, og derudover mener vi, at vi skal se på en række andre områder, hvordan vi kan skaffe mere tid til børnefamilierne.